**Hortobágy Község Önkormányzatának 5. sz. napirend**

**Polgármesterétől**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**E L Ő T E R J E S Z T É S**

(a képviselő-testület 2022. július 26-ai rendes, nyilvános ülésére**)**

**Tárgy:** Hortobágy Község Önkormányzata Képviselő-testületének az idegenforgalmi szezonban fizetendő parkolási díjról szóló 21/2021. (X. 27.) önkormányzati rendelet módosítása

*Tisztelt Képviselő-testület!*

## A veszélyhelyzettel összefüggő átmeneti szabályokról szóló 2021. évi XCIX. törvény 147. § (1) bekezdése alapján az Önkormányzatnak nem volt lehetősége emelni a parkolási díjakat. Ugyanezen paragrafus (2) bekezdése alapján a díjemelési moratórium 2022. június 30. napjával lejárt.

A lehetőséggel élve a Képviselő-testület 2022. június 24. napján módosította az idegenforgalmi szezonban fizetendő parkolási díjról szóló 21/2021. (X. 27.) önkormányzati rendeltét, mely módosítás augusztus 1. napjától lenne hatályos.

Jelen előterjesztéssel arra teszek javaslatot, hogy a korábban elfogadott új parkolási díjak közül a március, április, május, szeptember, október, november hónapokban a személygépkocsik és motorkerékpárok, quadok és tehergépkocsik (legfeljebb 3,5 t megengedett legnagyobb össztömeg) esetében a korábban megállapított 500 forint/nap parkolási díjat emeljük meg 600 forint/nap összegre.

Az emelésnek nem csak az az indoka, hogy növeljük vele az Önkormányzat saját bevételét, hanem a racionalitás is alátámasztja. A moratórium alatt a korábbi parkolási díjtételek alapján közel 200.000.- forint értékben szereztünk be 600.- forintos „címletű” parkolójegy tömböt, mely most - mivel ilyen összegű díj nem lett megállapítva- feleslegessé válna. A korábbi évek eladásait alapul véve valószínűsíthető, hogy a 600.- forintos tömbök az érintett szezon ideje alatt felhasználásra kerülnének. (a jelenlegi díjtételeket az 1. melléklet tartalmazza)

Az NMFR értesítéséhez is elegendő idő áll a rendelkezésre, hiszen a 600.- forintos díj csak szeptembertől kerül bevezetésre.

Mivel a Képviselő-testület korábban megalkotta e tárgyban az 5/2022. (VI. 27.) számú rendeletét, mely 2022. június 27. napján kihirdetésre került, de még hatályba nem lépett, rendelkezni kell annak a rendeletnek a hatályba nem lépéséről is, s ezt szintén egy rendelet megalkotásával lehet megoldani.

Kérem a Tisztelt Képviselő-testületet, hogy az előterjesztést és a mellékelt rendelet-tervezeteket megtárgyalni, az idegenforgalmi szezonban fizetendő parkolási díjról szóló 21/2021. (X. 27.) önkormányzati rendeletet módosításáról szóló 5/2022. (VI. 27.) önkormányzati rendelet hatályba nem lépéséről szóló, valamint az idegenforgalmi szezonban fizetendő parkolási díjról szóló 21/2021. (X. 27.) önkormányzati rendeletet módosításáról szóló rendeletet megalkotni szíveskedjen.

**Hortobágy, 2022. július 20.**

**Jakab Ádám András**

polgármester

Az előterjesztést törvényességi szempontból ellenőrizte:

**dr. Koroknai-Bokor Erzsébet**

kirendeltség-vezető